Kosovë: Gjykata Kushtetuese thotë se nuk ka boshllëk institucional
Gjykata ka sqaruar se Parlamenti nuk ka nevojë të shpërbëhet dhe vendi nuk shkon në zgjedhje të parakohshme
Gjykata Kushtetuese e Kosovës sqaroi sot se vendi nuk ka boshllëk institucional pas vendimit të saj me të cilin e shpalli jo kushtetuese zgjedhjen e presidentit të Kosovës Behgjet Pacolli. Në një vendim të kësaj gjykate, që ishte përgjigje në disa çështje të shtruara nga ish presidenti Pacolli, kryetari i Parlamentit Jakup Krasniqi dhe qeveria e Kosovës, gjykata vëren se vendimi i saj për të shfuqizuar mandatin e presidentit ka hyrë në fuqi më 31 mars. Nga kjo datë, thuhet në vendim, Kosova ka ushtrues detyre të presidentit. Ndonëse nuk thuhet në vendimin e gjykatës, sipas kushtetutës, ushtrues i detyrës së presidentit është kryetari i Parlamentit. Gjithnjë duke iu përgjigjur pyetjeve, Gjykata ka sqaruar se Parlamenti nuk ka nevojë të shpërbëhet dhe vendi nuk shkon në zgjedhje të parakohshme. Ndërkaq, në pyetjen e shtruar nga qeveria nëse është detyrim kushtetues prania e dy të tretave të deputetëve në seancë , në rundin e parë dhe të dytë të zgjedhjes së presidentit dhe nëse mund të shkohet drejtpërdrejt në rundin e tretë, po që se nuk janë 80 deputetë të pranishëm, Gjykata nënvizon se nuk ka autoritet për të dalë jashtë objektit të çështjes dhe se sic thuhet, situatat hipotetike, siç janë përmendur në letrën e qeverisë, janë jashtë kufirit të objektit të çështjes dhe mund të jenë bazë për një rast të ri. Më herët gjatë ditës kryeministri i Kosovës, Hashim Thaçi, fajësoi opozitën për situatën e krijuar në vend, ndërsa paralajmëroi një proces të shpejtë të zgjedhjes së presidentit duke i bërë thirrje opozitës që të heq dorë nga bojkotimi. Në seancën e 22 shkurtit, kur zoti Pacolli si kandidat i vetëm, u zgjodh në postin e presidentit në atë që u cilësua si votim jo kushtetues, opozita braktisi sallën duke e lënë Parlamentin pa numrin e mjaftueshëm të deputetëve. “”, tha kryeministri Thaçi duke nënvizuar se diçka të tillë nuk e pret as Washingtoni e as Bashkimi Evropian. Opozita ndërkaq tha se nuk ka ndryshuar qëndrim. Shefi i Grupit Parlamentar të Lidhjes Demokratike të Kosovës Ismet Beqiri tha se ajo do të sillet njësoj sikurse më 22 shkurt nëse nuk ndryshon qasja e koalicionit qeverisës. “”, tha zoti Beqiri. Derisa vazhdojnë diskutimet se si do të veprohet më tej me tejkalimin e situatës, Aleanca Kosova e Re, ka mbledhur nënshkrimet e nevojshme për të kërkuar seancë të jashtëzakonshme të Parlamentit për zgjedhjen e presidentit. Po, ashtu, zyrtarë të kësaj partie thanë se kanë mbledhur nënshkrimet e nevojshme të deputetëve për ri kandidimin e zotit Pacolli për këtë post, ndërsa kanë caktuar edhe deputeten nga radhët e tyre, Suzanë Novobërdaliu, që të jetë si kundër kandidate, meqë Gjykata Kushtetuese sqaroi se kjo është e domosdoshme. Por. Nënshkrimet ende nuk janë dorëzuar në kryesinë e Parlamentit Ende nuk është e qartë se si do të pasqyrohet në tërë këtë situatë vendimi i ri i Gjykatës e cila thotë se vendi ka ushtrues detyre të presidentit dhe sipas kushtetutës ky funksion mund të ushtrohet për gjashtë muaj.